Κοινή θέση (ΕΚ) αριθ. 16/2004

που καθορίστηκε από το Συμβούλιο στις 22 Δεκεμβρίου 2003

για την έκδοση του κανονισμού (ΕΚ) αριθ. .../2004 του Ευρωπαϊκού Κοινοβουλίου και του Συμβουλίου, της ..., σχετικά με τους τριμηνιαίους χρηματοοικονομικούς λογαριασμούς του Δημοσίου

(2004/C 72 E/04)

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη περί ιδρύσεως της Ευρωπαϊκής Κοινότητας, και ιδίως το άρθρο 285,

την πρόταση της Επιτροπής,

τη γνώμη της Ευρωπαϊκής Κεντρικής Τράπεζας(1),

Αποφασίζοντας σύμφωνα με τη διαδικασία που αναφέρεται στο άρθρο 251 της συνθήκης(2),

Εκτιμώντας τα εξής:

(1) Ο κανονισμός (ΕΚ) αριθ. 2223/96 του Συμβουλίου, της 25ης Ιουνίου 1996, περί του ευρωπαϊκού συστήματος εθνικών και περιφερειακών λογαριασμών της Κοινότητας(3) περιέχει το πλαίσιο αναφοράς των κοινών προτύπων, ορισμών, ονοματολογιών και λογιστικών κανόνων για την κατάρτιση των χρηματοοικονομικών λογαριασμών των κρατών μελών για τις στατιστικές απαιτήσεις της Κοινότητας, με σκοπό τη λήψη συγκρίσιμων αποτελεσμάτων μεταξύ των κρατών μελών.

(2) Η έκθεση της Νομισματικής Επιτροπής σχετικά με τις απαιτήσεις πληροφόρησης, η οποία εγκρίθηκε από το Συμβούλιο Ecofin στις 18 Ιανουαρίου 1999, υπογράμμισε ότι, για την εύρυθμη λειτουργία της Οικονομικής και Νομισματικής Ένωσης και της ενιαίας αγοράς, έχουν μείζονα σημασία η αποτελεσματική παρακολούθηση και ο συντονισμός των οικονομικών πολιτικών, γεγονός που προϋποθέτει ένα πλήρες στατιστικό σύστημα πληροφόρησης που να παρέχει στους φορείς χάραξης πολιτικής τα απαραίτητα στοιχεία επί των οποίων θα βασίζουν τις αποφάσεις τους. Η έκθεση αυτή επεσήμανε επίσης ότι θα πρέπει να δίνεται μεγάλη προτεραιότητα στις βραχυπρόθεσμες στατιστικές δημόσιων οικονομικών για τα κράτη μέλη, ιδίως για τα συμμετέχοντα στην Οικονομική και Νομισματική Ένωση, και ότι ο στόχος είναι η κατάρτιση απλουστευμένων τριμηνιαίων χρηματοοικονομικών λογαριασμών του Δημοσίου βάσει σταδιακής προσέγγισης.

(3) Τα τριμηνιαία εθνικά στοιχεία χρηματοοικονομικών λογαριασμών (συναλλαγές και ισολογισμοί) του Δημοσίου συνιστούν μεγάλο μέρος όλων των χρηματοοικονομικών συναλλαγών και ισολογισμών στη ζώνη του ευρώ και παρέχουν σημαντικές πληροφορίες για τη στήριξη της εφαρμογής της νομισματικής πολιτικής. Από την άποψη αυτή και για δικούς του λόγους το Διοικητικό Συμβούλιο της Ευρωπαϊκής Κεντρικής Τράπεζας ενέκρινε κανονισμούς και κατευθυντήριες γραμμές για την κατοχύρωση της διαβίβασης υποετήσιων στοιχείων για τις χρηματοοικονομικές στατιστικές και τους εθνικούς χρηματοοικονομικούς λογαριασμούς στην Ευρωπαϊκή Κεντρική Τράπεζα.

(4) Οι πληροφορίες για τους αντίστοιχους τομείς όσον αφορά τις χρηματοοικονομικές συναλλαγές και τους ισολογισμούς του Δημοσίου είναι απαραίτητες για την ολοκληρωμένη ανάλυση των χρηματοδοτήσεων και χρηματοοικονομικών επενδύσεων του Δημοσίου ανά αντίστοιχο τομέα και μέσο.

(5) Ο κανονισμός (ΕΚ) αριθ. 264/2000 της Επιτροπής, της 3ης Φεβρουαρίου 2000, σχετικά με την εφαρμογή του κανονισμού (ΕΚ) αριθ. 2223/96 του Συμβουλίου όσον αφορά τις βραχυπρόθεσμες στατιστικές δημοσίων οικονομικών(4) και ο κανονισμός (ΕΚ) αριθ. 1221/2002 του Ευρωπαϊκού Κοινοβουλίου και του Συμβουλίου, της 10ης Ιουνίου 2002, σχετικά με τους τριμηνιαίους μη χρηματοπιστωτικούς λογαριασμούς του Δημοσίου(5), προσδιορίζουν τα τριμηνιαία μη χρηματοοικονομικά στοιχεία του Δημοσίου που διαβιβάζονται στην Επιτροπή (Eurostat) από τα κράτη μέλη.

(6) Τα άρθρα 2 και 3 του κανονισμού (ΕΚ) αριθ. 2223/96 προσδιορίζουν τους όρους έγκρισης από την Επιτροπή τυχόν τροποποιήσεων της μεθοδολογίας του ευρωπαϊκού συστήματος λογαριασμών με σκοπό την αποσαφήνιση και τη βελτίωση του περιεχομένου της. Η κατάρτιση των τριμηνιαίων χρηματοοικονομικών λογαριασμών του Δημοσίου απαιτεί πρόσθετους πόρους από τα κράτη μέλη. Η διαβίβασή τους στην Επιτροπή δεν μπορεί, κατά συνέπεια, να αποτελέσει αντικείμενο απόφασης της Επιτροπής, αλλά θα πρέπει μάλλον να εγκριθεί με ειδικό κανονισμό του Ευρωπαϊκού Κοινοβουλίου και του Συμβουλίου.

(7) Η Επιτροπή Στατιστικού Προγράμματος (ΕΣΠ), που συστάθηκε με την απόφαση 89/382/ΕΟΚ, Ευρατόμ, του Συμβουλίου(6), καθώς και η Επιτροπή Στατιστικών σε θέματα νομισματικά, χρηματοπιστωτικά και ισοζυγίου πληρωμών (ΕΣΝΧΙ), που συστάθηκε με την απόφαση 91/115/ΕΟΚ του Συμβουλίου(7), εξέδωσαν θετική γνώμη για το σχέδιο του παρόντος κανονισμού,

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Σκοπός

Σκοπός του παρόντος κανονισμού είναι η απαρίθμηση και ο ορισμός των κύριων χαρακτηριστικών των κατηγοριών του ευρωπαϊκού συστήματος λογαριασμών (ΕΣΛ 95) όσον αφορά τις χρηματοοικονομικές συναλλαγές και τα χρηματοοικονομικά στοιχεία του ενεργητικού και του παθητικού του ευρύτερου δημόσιου τομέα, καθώς επίσης και όλων των υποτομέων του Δημοσίου, που θα διαβιβάζονται κάθε τρεις μήνες στην Επιτροπή (Eurostat) βάσει σταδιακής προσέγγισης.

Άρθρο 2

Κατάρτιση τριμηνιαίων στοιχείων: πηγές και μέθοδοι

1. Για την επίτευξη στατιστικών υψηλής ποιότητας, τα τριμηνιαία στοιχεία για χρηματοοικονομικές συναλλαγές και για χρηματοοικονομικά στοιχεία του ενεργητικού και του παθητικού βασίζονται, στο μέτρο του δυνατού, σε πληροφορίες που παρέχονται απευθείας από εσωτερικές πηγές του Δημοσίου. Ωστόσο, τα τριμηνιαία στοιχεία τα σχετικά με τις μη εισηγμένες μετοχές (AF.512) και τις λοιπές συμμετοχές σε κεφάλαιο (AF.513), όπως έχουν ορισθεί και κωδικοποιηθεί στο ΕΣΛ 95 και τηρούνται από διάφορους τομείς του Δημοσίου, είναι δυνατόν να εκτιμηθούν, παρεμβάλλοντας τις πληροφορίες στα αντίστοιχα ετήσια στοιχεία ή προβαίνοντας σε κατ' αναλογία εκτίμησή τους βάσει των ιδίων στοιχείων.

2. Η κατάρτιση τριμηνιαίων στοιχείων για τις χρηματοοικονομικές συναλλαγές και για τα χρηματοοικονομικά στοιχεία του ενεργητικού και του παθητικού πρέπει να συμφωνεί με τους κανόνες του ΕΣΛ 95, ιδιαίτερα όσον αφορά την ταξινόμηση των θεσμικών μονάδων ανά τομέα, τους κανόνες ενοποίησης, την ταξινόμηση των χρηματοοικονομικών συναλλαγών και χρηματοοικονομικών στοιχείων του ενεργητικού και του παθητικού, τον χρόνο καταγραφής και τους κανόνες αποτίμησης.

3. Τα τριμηνιαία και τα αντίστοιχα ετήσια στοιχεία που διαβιβάζονται στην Επιτροπή σύμφωνα με τον κανονισμό (ΕΚ) αριθ. 2223/96 πρέπει να είναι συμβατά μεταξύ τους.

4. Τα τριμηνιαία στοιχεία για τα χρηματοοικονομικά στοιχεία του ενεργητικού και του παθητικού είναι τα εκκρεμή ποσά χρηματοοικονομικών στοιχείων του ενεργητικού και του παθητικού στο τέλος κάθε τριμήνου.

Άρθρο 3

Διαβίβαση τριμηνιαίων στοιχείων για τις χρηματοοικονομικές συναλλαγές και για τα χρηματοοικονομικά στοιχεία του ενεργητικού και του παθητικού

1. Τα κράτη μέλη διαβιβάζουν στην Επιτροπή (Eurostat) τριμηνιαία στοιχεία σχετικά με τις χρηματοοικονομικές συναλλαγές (F) και τα χρηματοοικονομικά στοιχεία του ενεργητικού και του παθητικού (AF) όσον αφορά τον ακόλουθο κατάλογο μέσων, όπως αυτά έχουν ορισθεί και κωδικοποιηθεί στο πλαίσιο του ΕΣΛ 95:

α) νομισματικός χρυσός και ειδικά τραβηκτικά δικαιώματα (ΕΤΔ) (F.1 και AF.1),

β) μετρητά και καταθέσεις (F.2 και AF.2),

γ) βραχυπρόθεσμα χρεώγραφα εκτός από μετοχές, εξαιρουμένων των χρηματοοικονομικών παραγώγων (F.331 και AF.331),

δ) μακροπρόθεσμα χρεώγραφα εκτός από μετοχές, εξαιρουμένων των χρηματοοικονομικών παραγώγων (F.332 και AF.332),

ε) χρηματοοικονομικά παράγωγα (F.34 και AF.34),

στ) βραχυπρόθεσμα δάνεια (F.41 και AF.41),

ζ) μακροπρόθεσμα δάνεια (F.42 και AF.42),

η) μετοχές και λοιπές συμμετοχές σε κεφάλαιο (F.5 και AF.5),

θ) καθαρή συμμετοχή νοικοκυριών σε αποθεματικά ασφαλειών ζωής και συνταξιοδοτικών ταμείων (F.61 και AF.61),

ι) προπληρωμές ασφαλίστρων και αποθεματικά έναντι εκκρεμών απαιτήσεων (F.62 και AF.62),

ια) λοιποί εισπρακτέοι/πληρωτέοι λογαριασμοί (F.7 και AF.7).

2. Τα κράτη μέλη διαβιβάζουν επίσης στην Επιτροπή (Eurostat) τριμηνιαία στοιχεία για τον υποτομέα της κεντρικής διοίκησης (S.1311), όπως αναφέρεται στο άρθρο 4, ως εξής:

α) μετοχές που έχουν εισαχθεί σε χρηματιστήριο (F.511 και AF.511), όσον αφορά συναλλαγές χρηματοοικονομικών περιουσιακών στοιχείων και χρηματοοικονομικά περιουσιακά στοιχεία,

β) μετρητά (F.21 και AF.21), όσον αφορά συναλλαγές υποχρεώσεων και υποχρεώσεις.

Άρθρο 4

Κάλυψη του δημόσιου τομέα και των υποτομέων του

Τα κράτη μέλη διαβιβάζουν τριμηνιαία στοιχεία αναφορικά με τον δημόσιο τομέα και τους υποτομείς του, όπως έχουν οριστεί και κωδικοποιηθεί στο πλαίσιο του ΕΣΛ 95 ως δημόσιος τομέας (S.13) και περιλαμβάνουν:

- την κεντρική διοίκηση (S.1311)·

- τη διοίκηση ομόσπονδου κρατιδίου (S.1312)·

- την τοπική αυτοδιοίκηση (S.1313)·

- τους οργανισμούς κοινωνικής ασφάλισης (S.1314).

Άρθρο 5

Φύση των τριμηνιαίων στοιχείων προς διαβίβαση

1. Τα τριμηνιαία στοιχεία του άρθρου 3 διαβιβάζονται κωδικοποιημένα για τους υποτομείς του δημόσιου τομέα, όπως αναφέρονται στο άρθρο 4.

2. Ως προς τον δημόσιο τομέα (S.13), όπως αναφέρεται στο άρθρο 4, τα τριμηνιαία στοιχεία του άρθρου 3 διαβιβάζονται τόσο υπό κωδικοποιημένη όσο και υπό μη κωδικοποιημένη μορφή.

3. Για τους υποτομείς "κεντρική διοίκηση" (S.1311) και "οργανισμοί κοινωνικής ασφάλισης" (S.1314), όπως αναφέρονται στο άρθρο 4 και περιγράφονται στο παράρτημα του παρόντος κανονισμού, παρέχονται τριμηνιαία στοιχεία ανά αντίστοιχο τομέα.

Άρθρο 6

Χρονοδιάγραμμα για τη διαβίβαση των τριμηνιαίων στοιχείων

1. Τα τριμηνιαία στοιχεία που αναφέρονται στα άρθρα 3, 4 και 5 διαβιβάζονται στην Επιτροπή (Eurostat) το αργότερο τρεις μήνες από το πέρας του τριμήνου στο οποίο αναφέρονται τα στοιχεία.

2. Οιαδήποτε αναθεώρηση των τριμηνιαίων στοιχείων για προηγούμενα τρίμηνα διαβιβάζεται συγχρόνως.

3. Η πρώτη διαβίβαση των τριμηνιαίων στοιχείων που αναφέρονται στα άρθρα 3, με εξαίρεση τους λοιπούς εισπρακτέους/πληρωτέους λογαριασμούς (F.7 και AF.7), 4 και 5 πραγματοποιείται σύμφωνα με το ακόλουθο χρονοδιάγραμμα:

α) για τον υποτομέα της κεντρικής διοίκησης (S.1311) και για τον υποτομέα των οργανισμών κοινωνικής ασφάλισης (S.1314), έως τις 30 Ιουνίου 2004· η Επιτροπή μπορεί να χορηγήσει παρέκκλιση, η οποία δεν υπερβαίνει τους 18 μήνες, για την ημερομηνία της πρώτης διαβίβασης τριμηνιαίων στοιχείων ανά αντίστοιχο τομέα και ορισμένων στοιχείων σχετικών με χρηματοοικονομικές συναλλαγές και χρηματοοικονομικά περιουσιακά στοιχεία και υποχρεώσεις, εφόσον τα εθνικά στατιστικά συστήματα χρειάζονται μείζονες προσαρμογές,

β) για τους υποτομείς της διοίκησης ομόσπονδου κρατιδίου (S.1312) και της τοπικής αυτοδιοίκησης (S.1313):

i) έως τις 30 Ιουνίου 2004 για τις συναλλαγές υποχρεώσεων και τις υποχρεώσεις, όπως αναφέρονται αναλυτικά στο άρθρο 3 παράγραφος 1· η Επιτροπή μπορεί να χορηγήσει παρέκκλιση, η οποία δεν θα υπερβαίνει τους 18 μήνες, σχετικά με την ημερομηνία της πρώτης διαβίβασης των εν λόγω στοιχείων, καθόσον τα εθνικά στατιστικά συστήματα χρειάζονται μείζονες προσαρμογές,

ii) έως τις 30 Ιουνίου 2005 για τις συναλλαγές χρηματοοικονομικών περιουσιακών στοιχείων και τα περιουσιακά στοιχεία, όπως αναφέρονται αναλυτικά στο άρθρο 3 παράγραφος 1· η Επιτροπή μπορεί να χορηγήσει παρέκκλιση, η οποία δεν θα υπερβαίνει τους έξι μήνες, από την ημερομηνία της πρώτης διαβίβασης των εν λόγω στοιχείων, καθόσον τα εθνικά στατιστικά συστήματα χρειάζονται μείζονες προσαρμογές,

γ) για το δημόσιο τομέα (S.13), έως τις 30 Ιουνίου 2005· η Επιτροπή μπορεί να χορηγήσει παρέκκλιση, η οποία δεν θα υπερβαίνει τους έξι μήνες, από την ημερομηνία της πρώτης διαβίβασης των εν λόγω στοιχείων, καθόσον τα εθνικά στατιστικά συστήματα χρειάζονται μείζονες προσαρμογές,

4. Η πρώτη διαβίβαση στην Επιτροπή (Eurostat) τριμηνιαίων στοιχείων για τους λοιπούς εισπρακτέους/πληρωτέους λογαριασμούς (F.7 και AF.7) για τον δημόσιο τομέα (S.13) και τους υποτομείς του που αναφέρονται στο άρθρο 4 θα πραγματοποιηθεί έως τις 30 Ιουνίου 2005· η Επιτροπή μπορεί να χορηγήσει παρέκκλιση, η οποία δεν θα υπερβαίνει τους έξι μήνες, για την ημερομηνία της πρώτης διαβίβασης των εν λόγω στοιχείων, καθόσον τα εθνικά στατιστικά συστήματα χρειάζονται μείζονες προσαρμογές.

Άρθρο 7

Διατάξεις σχετικές με τα αναδρομικά στοιχεία

1. Τα τριμηνιαία στοιχεία του άρθρου 6 καλύπτουν αναδρομικά στοιχεία για τις χρηματοοικονομικές συναλλαγές από το πρώτο τρίμηνο του έτους 1999 και τους δημοσιονομικούς ισολογισμούς από το τέταρτο τρίμηνο του έτους 1998, σύμφωνα με το χρονοδιάγραμμα που προσδιορίζεται στο άρθρο 6, παράγραφοι 3 και 4, όσον αφορά την πρώτη διαβίβαση των στοιχείων.

2. Όπου είναι απαραίτητο, τα αναδρομικά στοιχεία μπορούν να βασίζονται στις "βέλτιστες εκτιμήσεις", σύμφωνα ιδίως με τις διατάξεις του άρθρου 2, παράγραφοι 2 και 3.

Άρθρο 8

Εφαρμογή

1. Τα κράτη μέλη παρέχουν στην Επιτροπή (Eurostat) περιγραφή των πηγών και των μεθόδων που χρησιμοποιούν για την κατάρτιση των τριμηνιαίων στοιχείων που αναφέρονται στο άρθρο 3 (αρχική περιγραφή) τη στιγμή που αρχίζουν να διαβιβάζουν τα τριμηνιαία στοιχεία σύμφωνα με το χρονοδιάγραμμα που προσδιορίζεται στο άρθρο 6 παράγραφοι 3 και 4.

2. Τα κράτη μέλη ενημερώνουν την Επιτροπή (Eurostat) σχετικά με οιαδήποτε αναθεώρηση της εν λόγω αρχικής περιγραφής όταν ανακοινώνουν τα αναθεωρημένα στοιχεία.

3. Η Επιτροπή (Eurostat) ενημερώνει την Επιτροπή Στατιστικού Προγράμματος (ΕΣΠ) και την Επιτροπή Στατιστικών σε θέματα νομισματικά, χρηματοπιστωτικά και ισοζυγίου πληρωμών (ΕΣΝΧΙ) σχετικά με τις πηγές και τις μεθόδους που χρησιμοποιεί κάθε κράτος μέλος.

Άρθρο 9

Έκθεση

Βάσει της διαβίβασης των στοιχείων που αναφέρονται στα άρθρα 3, 4, και 5 και κατόπιν διαβουλεύσεως με την ΕΣΠ και την ΕΣΝΧΙ, η Επιτροπή υποβάλλει, μέχρι τις 31 Δεκεμβρίου 2005 το αργότερο, έκθεση στο Ευρωπαϊκό Κοινοβούλιο και το Συμβούλιο, η οποία περιλαμβάνει αξιολόγηση της αξιοπιστίας των τριμηνιαίων στοιχείων που υπέβαλαν τα κράτη μέλη.

Άρθρο 10

Έναρξη ισχύος

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Εγινε στις ...

Για το Ευρωπαϊκό Κοινοβούλιο

Ο Πρόεδρος

Για το Συμβούλιο

Ο Πρόεδρος

(1) ΕΕ C 165 της 16.7.2003, σ. 6.

(2) Γνώμη του Ευρωπαϊκού Κοινοβουλίου της 21ης Οκτωβρίου 2003 (δεν έχει ακόμη δημοσιευθεί στην Επίσημη Εφημερίδα), κοινή θέση του Συμβουλίου της 22ας Δεκεμβρίου 2003 και θέση του Ευρωπαϊκού Κοινοβουλίου της ... (δεν έχει ακόμη δημοσιευθεί στην Επίσημη Εφημερίδα).

(3) ΕΕ L 310 της 30.11.1996, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 1267/2003 του Ευρωπαϊκού Κοινοβουλίου και του Συμβουλίου (ΕΕ L 180 της 18.7.2003, σ. 1).

(4) ΕΕ L 29 της 4.2.2000, σ. 4.

(5) ΕΕ L 179 της 9.7.2002, σ. 1.

(6) ΕΕ L 181 της 28.6.1989, σ. 47.

(7) ΕΕ L 59 της 6.3.1991, σ. 19· απόφαση όπως τροποποιήθηκε από την απόφαση 96/174/ΕΚ (ΕΕ L 51 της 1.3.1996, σ. 48).

ΠΑΡΑΡΤΗΜΑ

>PIC FILE= "CE2004072EL.003102.TIF">

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

1. Η Επιτροπή υπέβαλε στο Συμβούλιο πρόταση κανονισμού του Ευρωπαϊκού Κοινοβουλίου και του Συμβουλίου σχετικά με τους τριμηνιαίους χρηματοοικονομικούς λογαριασμούς του Δημοσίου στις 13 Μαΐου 2003.

2. Η πρόταση βασίζεται στο άρθρο 285 της Συνθήκης σύμφωνα με το οποίο εφαρμόζεται η διαδικασία συναπόφασης με το Ευρωπαϊκό Κοινοβούλιο που ορίζεται στο άρθρο 251 της Συνθήκης.

3. H Ευρωπαϊκή Κεντρική Τράπεζα διατύπωσε τη γνώμη της στις 8 Ιουλίου 2003.

4. Το Ευρωπαϊκό Κοινοβούλιο ενέκρινε νομοθετικό ψήφισμα στις 21 Οκτωβρίου 2003 με το οποίο προτείνει δύο τροπολογίες στην πρόταση της Επιτροπής.

5. Στις 22 Δεκεμβρίου 2003, το Συμβούλιο καθόρισε την κοινή του θέση σύμφωνα με το άρθρο 251 της Συνθήκης.

II. ΣΤΟΧΟΣ ΤΗΣ ΠΡΟΤΑΣΗΣ

Η πρόταση προβλέπει ένα εναρμονισμένο πλαίσιο για τη διαβίβαση τριμηνιαίων στοιχείων για τους χρηματοοικονομικούς λογαριασμούς του Δημοσίου. Όπως και ο κανονισμός για τους τριμηνιαίους μη χρηματοοικονομικούς λογαριασμούς του Δημοσίου(1), ο παρών κανονισμός προβλέπει την παροχή εκτενών στοιχείων για χρηματοοικονομικές και μη χρηματοοικονομικές εξελίξεις στο δημόσιο τομέα, διευκολύνοντας τη βελτιωμένη ανάλυση της οικονομικής πολιτικής τόσο στην ευρωζώνη όσο και σε επίπεδο ΕΕ.

Οι στόχοι αυτοί εμπίπτουν στο πεδίο του σχεδίου δράσης για τις στατιστικές που αφορούν την ΟΝΕ.

III. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

Η κοινή θέση του Συμβουλίου τροποποιεί μόνον το άρθρο 6 της πρότασης της Επιτροπής σε ό,τι αφορά το χρονοδιάγραμμα για τη διαβίβαση τριμηνιαίων στοιχείων. Οι τροποποιήσεις αυτές έγιναν για να διευκολυνθούν εκείνα τα κράτη μέλη που θα χρειασθεί να αναπροσαρμόσουν ευρέως τα συστήματα στατιστικών τους για να παρέχουν τα στοιχεία που απαιτεί ο κανονισμός. Υποστηρίζονται δε και από την Επιτροπή.

Στις παραγράφους 3 α) και β) i), εισήχθη η ημερομηνία της 30ής Ιουνίου 2004, ως προθεσμία για την πρώτη διαβίβαση τριμηνιαίων στοιχείων. Η περαιτέρω αυτή αναβολή της πρώτης διαβίβασης (προσθέτοντας άλλους έξι μήνες στην ημερομηνία που πρότεινε το Ευρωπαϊκό Κοινοβούλιο) ανταποκρίνεται στο χρονοδιάγραμμα έκδοσης του κανονισμού.

Στις παραγράφους 3 α) και β) i), οι ανώτατες επιτρεπόμενες παρεκκλίσεις μειώνονται από δύο έτη σε 18 μήνες, λόγω της εξάμηνης καθυστέρησης της πρώτης διαβίβασης.

Στην παράγραφο 3 α), το Συμβούλιο περιέλαβε στο πεδίο της παρέκκλισης ορισμένα στοιχεία σχετικά με χρηματοοικονομικές συναλλαγές και χρηματοοικονομικά περιουσιακά στοιχεία και υποχρεώσεις.

Στις παραγράφους 3 β) ii), 3 γ) και 4, το Συμβούλιο έδωσε τη δυνατότητα στην Επιτροπή να χορηγήσει παρέκκλιση μη υπερβαίνουσα τους έξι μήνες για τα στοιχεία που μνημονεύονται στις παραγράφους αυτές.

IV. ΣΥΜΠΕΡΑΣΜΑ

Το Συμβούλιο θεωρεί ότι οι τροποποιήσεις που εισήχθησαν στην κοινή του θέση συμβαδίζουν πλήρως με τους στόχους του προτεινόμενου κανονισμού. Προβλέπουν τις απολύτως ελάχιστες παρεκκλίσεις που απαιτούνται για την εφαρμογή του κανονισμού σε όλα τα κράτη μέλη, χωρίς να πλήττεται σημαντικά η ποιότητα των στοιχείων.

(1) Κανονισμός (ΕΚ) αριθ. 1221/2002 της 10ης Ιουνίου 2002 (ΕΕ L 179 της 9.7.2002, σ. 1).